**Vejledning til ansøgning om hoveduddannelsesstilling i radiologi**

**Generelt:** Hoveduddannelsesstilling (HU-stilling) i radiologi består af en 4-årig ansættelse på 2-3 forskellige radiologiske afdelinger. Stillinger opslås 2 gange årligt på regionsniveau.

I henhold til dimensioneringsplan 2018-2020 opslås fra 2018

16 årlige stillinger i Region Øst

8 årlige stillinger i Region Syd

15 årlige stillinger i Region Nord

HU-stillingerne opslås på sundhedsjob.dk to gange årligt med start på HU-stillingerne i maj og november. Tidspunktet for stillingsopslag og ansættelsessamtaler varierer og der anbefales at oprette en profil på sundhedsjob.dk for at få besked om relevante stillingsopslag.

**Før:** For at komme i betragtning til HU-stilling skal du have ’Tilladelse til selvstændigt virke’ og gennemført 12 måneders introduktionsstilling. Ved ansøgningsfristen behøver introduktionsstillingen ikke være afsluttet, men skal være gennemført og godkendt inden start på hoveduddannelsesstilling.

Stillingerne ansøges skriftligt elektronisk og indbefatter:

* Motiveret ansøgning (1 A4 side) med brug af de 7 lægeroller som defineret i den faglige profil for radiologi
* Specialespecifikt CV (kræves kun ved ansøgning i region Øst)
* Dokumentation for godkendt introduktionsstilling med følgende:
* ”Attestation for tidsmæssigt gennemført uddannelseselement i den lægelige videreuddannelse/CS-bilag.”
* ”Fagligt vurderingsskema for læger i introduktionsstilling i radiologi”
* Logbog
* Kursusbevis for Pædagogik II kursus/ vejlederkursus/vejledning i klinikken
* Prioritering af de opslåede hoveduddannelses-blokke.

Følg i øvrigt vejledningen i forbindelse med det enkelte stillingsopslag.

Der har i 2016 og 2017 været ca. dobbelt så mange ansøgere som uddannelsesstillinger, og alle kvalificerede ansøgere har været indkaldt til samtale. Ved ansættelsessamtalerne er der en repræsentant fra hvert uddannelsessted (typisk den uddannelsesansvarlige overlæge), en yngre lægerepræsentant fra et andet speciale og en yngre læge i hoveduddannelsesstilling i radiologi, en repræsentant fra Dansk Radiologisk Selskab, samt en repræsentant fra den regionale lægelige videreuddannelsessekretariat.

Inden ansættelsessamtale anbefales det at du læser målbeskrivelsen for HU (LINK), gennemlæser og opdaterer dit CV og forbereder dig på at fortælle om netop dine kvalifikationer og hvorfor du brænder for radiologien, samt forbereder eventuelt udsende spørgsmål. Desuden bruges ofte en lille case til samtalen.

**Under:** I forbindelse med din ansættelse i HU-stilling vil du modtage et uddannelsesprogram for din HU-stillingblok som beskriver hvor det forventes at du skal opnå kompetencerne som beskrevet i ’Målbeskrivelsen for HU’ se link ovenfor. Herudover skal du og vejleder ved introduktionssamtalen lave en specifik uddannelsesplan for evt. specielle fokuspunkter. Uddannelsesplanen følges op ved justerings- og slutevalueringssamtalen. Link til introduktionssamtale papirer

Der tilstræbes at udfylde et Radiologisk kompetencevurderings-skema om ugen (varierer fra uddannelsessted til uddannelsessted) LINK til kompetencevurdering

Under HU er der obligatorisk deltagelse i de specialespecifikke kurser, LINK og forskningstræningskursus som du vil blive indkaldt til.

Desuden skal du deltage i kurser om Sundhedsvæsenets Organisation og Ledelse, (SOL) 1-3. SOL 1 og 3 udbydes på regionsniveau, mens SOL 2 udbydes af Sundhedsstyrelsen. Vær opmærksom på at SOL 2 kurserne er fuldtegnet ca. 1½ år forud, så tilmeld dig i god tid (normalt i jan.-feb.)

**Efter:** For at ansøge om speciallægeanerkendelse skal følgende dokumentation godkendes og indsendes via logbog.net:

* Generelle obligatoriske kurser i hoveduddannelsen
* Specialespecifikke kurser i hoveduddannelsen
* Forskningstræning
* Alle kompetencer i hoveduddannelsen
* Attestation for tid for hvert delforløb i hoveduddannelsen
* Ansættelses og Uddannelsesaftale
* Skema over lægelig beskæftigelse

Desuden skal du udfylde selve ansøgningen om speciallægeanerkendelse på Styrelsen for Patientsikkerhed's hjemmeside og betale gebyr.

Vi glæder os til at se dig som vores kommende kollega.

DRS Koordinerende Uddannelsesråd